改過
作者：李呂
朝代：宋

paragraphs: 顔子趣高遠，改過不待形。
子路雖未及，有聞思欲行。
庸人過莫知，心目任盲騰。
縱復覺其然，如醉不願醒。
幽顯孰可欺，徒自蔽聰明。
直待形迹著，巧飾漫經營。
辭屈既無益，斂翼如凍蠅。
豫貴介于石，安取冥豫成。
訟要免終凶，謀始那用爭。
頤養知節慎，損疾在窒懲。
下交儻不凟，惡習難薰蒸。
師誨當佩服，勝己求友朋。
過言與過行，點檢莫暫停。
粗能遵此戒，無忝爾所生。
海鷗識機深，良馬認鞭聲。
爾過勿憚改，豈知禽獸情。
善惡審取舍，勿用苦叮嚀。